Sekolah Menengah Sains Sultan Mahmud

**Sekolah Menengah Sains Sultan Mahmud** (lebih dikenali sebagai **SESMA**) merupakan salah sebuah sekolah berasrama penuh di Malaysia. Sekolah ini terletak di Wakaf Tembesu, Kuala Nerus iaitu di antara Kolej Vokasional Wakaf Tembesu dan Sekolah Menengah Teknik Terengganu. Sekolah ini juga dikenali sebagai Sekolah Sultan Mahmud.
Ia ditubuhkan pada tahun 1973 dengan nama Sekolah Menengah Sains Terengganu bertujuan menampung keperluan pelajar yang ingin mengambil jurusan Sains sebagai bidang yang ingin diceburi pada masa depan terutama kepada pelajar luar bandar. Selain itu, pembukaan sekolah ini bertujuan untuk memberi satu suasana hidup di asrama yang terkawal bagi melatih pelajar-pelajar hidup didalam satu masyarakat kecil yang berdisiplin, berdikari, bekerjasama dan saling berinteraksi antara satu sama lain. Sekolah ini merupakan 11 sekolah premier di Malaysia dan dinobatkan sebagai School of Global Excellence (SGE)

## Lokasi

SESMA terletak di kawasan seluas 21.5 ekar di Mukim Wakaf Tembesu, Kuala Terengganu. Perjalanan dari bandar Kuala Terengganu ke SESMA hanya mengambil masa antara 10 hingga 15 minit melalui Jambatan Sultan Mahmud manakala melalui Jalan Manir pula mengambil masa kira-kira 20 hingga 30 minit.

## Sejarah

SESMA memulakan sesi pengajiannya pada Januari 1973 dengan menumpang di Sekolah Menengah Padang Midin, Kuala Terengganu. Para pelajar pula ditempatkan di Asrama Yayasan Terengganu, Jalan Negara, Kuala Terengganu. Pada Oktober 1974, bangunan baru bertempat di Mukim Wakaf Tembesu mula digunakan dan dikenali sebagai **Sekolah Menengah Sains Terengganu** (**SMST**). 

Pembukaan rasmi sekolah telah dilakukan oleh DYMM Sultan Ismail Nasiruddin Shah ibni Almarhum Sultan Zainal Abidin pada 5 September 1979. Pada 18 September 1982 sekolah bertukar nama kepada **Sekolah Sultan Mahmud Kuala Terengganu** yang mana upacara perasmiannya disempurnakan oleh DYMM Sultan Mahmud Al Muktafi Billah Shah Ibni Almarhum Sultan Ismail Nasiruddin Shah. Pada tahun 1995 sekolah ini sekali lagi diberi nama baru, **Sekolah Menengah Sains Sultan Mahmud (SESMA)**, Kuala Terengganu yang menjadi gambaran betapa pentingnya mata pelajaran sains dalam kurikulum sekolah masa kini. 

Pengetua pertama ialah Tuan Hj Muhamad Bin Mustaffa sementara En. Johari Shamsuddin sebagai Penolong Kanan. Kumpulan pelajar perintis seramai 109 orang terdiri daripada 51 orang lelaki dan 58 orang perempuan dengan 5 orang guru lelaki dan 2 orang guru perempuan. Pada tahun 1978, pengambilan pertama pelajar kelas Matrikulasi seramai 90 orang yang dikelolakan oleh Universiti Kebangsaan Malaysia (UKM) telah diadakan. SESMA mula memasuki era digital apabila menjadi salah sebuah Sekolah Bestari di bawah rancangan pembangunan Kementerian Pendidikan pada tahun 1999. 

Pelajar-pelajar di SESMA mengikuti pelajaran dalam beberapa aliran. Di peringkat Menengah Atas, hanya aliran sains tulen disediakan. Bermula dari tahun 1989, mata pelajaran kemahiran hidup diperkenalkan untuk menggantikan pelajaran seni perusahaan dan sains rumah tangga. Kelas komputer diwajibkan kepada pelajar tingkatan satu hingga empat. Mata pelajaran Bahasa Perancis mula diperkenalkan pada tahun 1996 kepada pelajar menengah rendah manakala Bahasa Jepun pada tahun 1997.   
 
Kemudahan pengajaran dan pembelajaran adalah mencukupi. Selain kemudahan makmal sains, bengkel kemahiran hidup, bilik ERT dan perpustakaan terdapat kemudahan-kemudahan tambahan seperti makmal bahasa, bilik komputer, makmal Multimedia dan Pusat Sumber. Dari semasa ke semasa, pihak sekolah akan menambah lagi kemudahan-kemudahan tersebut untuk faedah pelajarnya.

## Falsafah SESMA

Suasana persekolahan/pembelajaran yang terancang, terkawal dan sempurna adalah perlu untuk memupuk dan memperkembangkan kebolehan pelajar-pelajar yang berpontensi ke arah kecemerlangan sebagai insan dan warganegara yang seimbang dan bertanggungjawab terhadap diri dan masyarakat.

## Visi dan misi

**Visi SESMA**
Pendidikan Ke Arah Pembinaan Warganegara Yang Menguasai Teknologi Maklumat Berteraskan Jati Diri Serta Mengamalkan Nilai-Nilai Murni Dalam Menjana Kecemerlangan Agama, Bangsa Dan Negara.

**Misi SESMA**
‘Bahawasanya Misi Sesma Adalah Untuk MelahirkanManusia Yang Berkebolehan, Berketerampilan Dan Berdaya Saing, Yang Serba Tahu,  Yang Memiliki Kemampuan Meramalkan Perubahan Di Sekeliling Dengan Kreatif Dan Inovatif, Berpaksikan Ilmu Wahyu Yang Mantap Dalam Menghayati Nilai-Nilai Murni’

## Lagu sekolah


Teguh berdiri jayaSekolah Sultan Mahmudmenjadi kebanggaanputera puteri semua

SESMA lambang sejatiharum segenap negerisains teknologiasas SESMA berbakti

Disiplin, Kualiti dan Dedikasimenjadi panduansemasa kami disini...

bangkitlah putera puteriharumkan nama SESMAwujud semangat wajabela bangsa Negara


## Pentadbiran dan pengurusan

## Kemudahan infrastruktur dan kelengkapan

### Kemudahan asas

Bangunan pentadbiran dan akademik
Sekolah ini mempunyai **5 blok utama**. Blok-blok tersebut dibahagikan kepada **Blok Pentadbiran, Blok A (Lanang), Blok B (Mutahir), Blok C (Perak) dan Blok D (Tuah)**. Blok Pentadbiran mempunyai empat 4 tingkat manakala blok-blok yang lain mempunyai 3 tingkat dan mempunyai penghubung dari satu blok ke blok yang lain.

**Blok Pentadbiran** mengandungi bilik-bilik pentadbir sekolah iaitu *Pejabat, Bilik Pengetua, Bilik PK Pentadbiran, Bilik PK Hal Ehwal Murid* dan *Bilik PK Kokurikulum*. Blok ini juga mengandungi bilik-bilik khas yang lain. Aras bawah blok ini mengandungi *Galeri Sekolah, Anjung Tamu, Bilik Guru Kanan Mata Pelajaran* (Bidang Bahasa, Bidang Sains dan Matematik, Bidang Kemanusiaan dan Bidang Votek) dan *Bilik Warden Asrama*. Pada aras 1 blok ini merupakan *Perpustakaan dan Pusat Sumber Sekolah*. Pada aras 2 dan 3 pula mempunyai *bilik Skim Pinjaman Buku Teks* atau lebih dikenali sebagai *bilik BOSS* dan *Bilik bahasa antarabangsa* iaitu *bilik Bahasa Perancis, Bahasa Jepun, Bahasa Cina dan Bahasa Arab*. Blok ini juga menempatkan 5 buah kelas tingkatan 1.

**Blok A** pula menempatkan 5 buah kelas tingkatan 2 dan 2 buah kelas tingkatan 3. Blok ini juga mempunyai bilik-bilik khas iaitu *SAL Centre* dan *bilik Robotik*.

**Blok B** menempatkan 3 buah kelas tingkatan 3. Blok ini mengandungi bilik-bilik khas seperti *bilik dokumentasi, bilik mesyuarat, bilik bimbingan dan kaunseling, bilik PIBG dan alumni dan bilik Majlis Perwakilan Pelajar (MPP)* iaitu pengawas sekolah. Blok ini juga mengandungi 2 buah bilik khas untuk pelajar menengah rendah pilihan mata pelajaran Reka Bentuk dan Teknologi (RBT) iaitu *bilik Reka Bentuk Fesyen* dan juga *bilik Reka Bentuk Makanan*.

**Blok C** menempatkan 5 buah kelas tingkatan 4. Blok ini juga mempunyai sebuah *bilik guru* yang menempatkan kira-kira 60 orang barisan pendidik. Blok ini mempunyai bilik-bilik khas seperti *bilik disiplin, bilik profil, bilik BBM, bilik SU Jadual Waktu dan Unit Peperiksaan, Makmal Bestari* dan *Makmal Komputer*. Blok ini juga mengandungi 3 buah *makmal Sains* pada aras bawah untuk kegunaan pelajar menengah rendah. 

**Blok D** pula menempatkan 5 buah kelas tingkatan 5. Blok ini mempunyai sebuah bilik khas iaitu bilik Matematik. Blok ini mengandungi 6 buah makmal iaitu *Makmal Kimia 1 dan 2*, *Makmal Biologi 1 dan 2* dan *Makmal Fizik 1 dan 2*.  Blok ini juga mempunyai bilik-bilik persediaan makmal.

Sekolah ini juga mempunyai bangunan tambahan seperti *bilik Reka Bentuk Mekanikal* (yang dahulunya merupakan sebuah gimnasium), *Makmal Komputer* untuk kegunaan pelajar menengah rendah pilihan mata pelajaran Asas Sains Komputer (ASK), dan sebuah bangunan bilik khas iaitu *Sanggar Muzikal* yang merupakan bilik kegunaan pelajar *Wind Orchestra SESMA* iaitu unit pancaragam sekolah (bilik ini juga digunakan untuk pembelajaran bagi mata pelajaran Pendidikan Muzik).

Asrama
SESMA ialah sebuah Sekolah Berasrama Penuh. Oleh itu, pelajar dikehendaki tinggal di asrama yang disediakan. Sekolah ini mempunyai 4 blok asrama iaitu 2 blok asrama lelaki (Aspura) dan 2 blok asrama perempuan (Aspuri). Asrama ini boleh menempatkan 600 orang pelajar dan beberapa warden. Terdapat juga bilik penyelia asrama, bilik rekreasi, stor sukan, bilik sakit, klinik pergigian, dan bilik belajar. Semua pelajar terikat dengan peraturan 'Arahan Tatatertib Sekolah' yang dibuat oleh Kementerian Pelajaran Malaysia dan semua aktiviti pelajar dikawal oleh pihak pentadbiran sekolah.

Dewan makan dan kantin
Dewan makan sekolah ini terletak di antara asrama lelaki (Aspura) dan perempuan (Aspuri) yang digunakan bagi sarapan pagi, makan tengah hari, minum petang, makan malam dan minum malam bagi hari persekolahan dan hari cuti. Dewan makan ini juga boleh menampung pelajar seramai 750 orang pada satu-satu masa sekiranya terdapat majlis rasmi atau bukan rasmi. Kantin pula terletak di bangunan akademik yang terletak bersebelahan blok Tingkatan 2 dan 3.

Dewan Sekolah
Sekolah ini mempunyai **dua buah dewan** iaitu *Dewan Utama* dan *Dewan Kenangan*. Dewan Kenangan yang terletak bersebelahan 4 buah blok akademik kini diganti dengan Dewan Utama SESMA untuk dijadikan sebagai kegunaan majlis rasmi sekolah seperti perhimpunan rasmi, sambutan rasmi (seperti kemerdekaan, maulud nabi ataupun sambutan hari raya), kegiatan pelajar dan peperiksaan umum (PT3 dan SPM). Namun Dewan Kenangan masih mempunyai kegunaannya dan dijadikan sebagai tempat perjumpaan persatuan ko-kurikulum dan lain-lain. Dewan Utama ini mampu menempatkan 650 pelajar bersama guru dan kakitangan untuk satu-satu masa. Dewan ini juga turut boleh digunakan oleh orang luar atas kebenaran pihak sekolah.

Surau
Surau SESMA ialah kemudahan bagi pelajar Islam untuk menunaikan solat berjemaah memandangkan pelajarnya dipupuk untuk menunaikan solat fardu berjemaah setiap waktu. Surau ini telah dinaik taraf pada penghujung 2001 dan siap pada tahun 2002. Terrdapat juga aktiviti keagamaan lain yang dilakukan di surau seperti ceramah agama dan berzanji.

### Kemudahan lain

Perpustakaan & Pusat SumberPerpustakaan menyediakan pelbagai bahan rujukan dan kemudahan kepada pelajar dan staf sekolah. Selain itu, Pusat Sumber merupakan bilik seminar dan bilik audio visual yang menjadi sebagai sebahagian daripada alat bantuan pengajaran dan pembelajaran bagi kemudahan pelajar dan guru.Makmal Multimedia & Komputer
Makmal ini menyediakan perkhidmatan komputer untuk kegunaan pentadbiran, staf akademik dan juga pelajar sekolah. Para guru juga digalakkan menggunakan komputer sebagai kaedah pengajaran dalam merealisasikan sekolah bestari dan juga untuk kajian R&D.

Bilik Bahasa Antarabangsa
Makmal ini digunakan untuk mengajar bahasa di sekolah ini terutama bahasa antarabangsa pilihan iaitu Bahasa Arab, Bahasa Jepun dan Bahasa Cina Komunikasi. Bilik bahasa ini turut boleh digunakan bagi tujuan perjumpaan persatuan ko-kurikulum bagi aktiviti mereka dari semasa ke semasa.

Koperasi sekolah
Koperasi ini menyediakan perkhidmatan seperti kedai runcit koperasi, bank koperasi dan pemborong. Semua pelajar ialah ahli koperasi sekolah dengan harapan dapat menanamkan sikap berjimat cermat dan kerjasama selain menguruskan urus niaga dengan sendiri. Dividen tahunan akan dibayar selepas Mesyuarat Agung Tahunan Koperasi.

Kemudahan sukan
SESMA turut mempunyai pelbagai kemudahan sukan seperti "2 Lane Netting Cage" untuk sukan Kriket. Kemudahan ini adalah yang terbaik di Terengganu dan memenuhi standard Asian Cricket Councill (ACC). 

Dipercayai juga SESMA NETS ini adalah yang terbaik di Pantai Timur. NETS ini bakal dilengkapi dengan bowling machine sumbangan NELLANG CRICKET CLUB yang merupakan alumni sukan ktiket bagi SESMA. 

NELLANG adalah antara nama besar sukan kriket antara alumni SBP. Sehingga 2023 masih mengekalkan rekod sebagai 8 pasukan alumni terbaik sejak 2015.

Selain itu Sesma juga memiliki gimnasium, astaka, padang, gelanggang bola keranjang dan bola tampar, dan dewan besar (gelanggang badminton).

Pengangkutan
Pengangkutan disediakan di sekolah ini dengan sebuah van dan 2 bas untuk kemudahan pelajar dan rombongan sekolah ke luar sekolah.

## Senarai Pengetua
*En. Kamsah@Kamal Mohamed (2019-2022)
*Pn. Noor Aza binti Abdul Aziz (2017-2018)
*Pn. Hajah Meriam (???-???) Tn. Hj Ahmad Mustapha Tn. Hj Abdul Hadi Tahir Tn. Hj Shamsuddin Mohidin
*Tn. Hj Abdul Moin Sykmmar Wahab (1983 - ????)
*Tn. Hj Muhamad Bin Mustaffa (1973-1982)

## Majalah sekolah

Majalah sekolah, yang dikenali sebagai SAINTIS, merupakan majalah terbitan SESMA yang diuruskan oleh lembaga Sidang Redaksi yang dianggotai oleh sepasukan pelajar dan guru yang menjadi tulang belakang kepada penerbitan majalah ini. Majalah ini mengumpulkan koleksi gambar dan rencana peristiwa tahunan sekolah serta turut menyiarkan karya-karya pelajar. Turut disertakan gambar barisan warga SESMA untuk dijadikan kenangan bagi setiap tahun terutama bagi pelajar yang bakal menjadi lepasan sekolah.

## Alamat
:Sekolah Menengah Sains Sultan Mahmud
:Jalan Gong Badak, Kuala Nerus
:Terengganu Darul Iman, Malaysia
:Telefon: 096664214
:Faks: 096664644

## Lihat juga
* Sekolah Berasrama Penuh (SBP)
* Bandar Kuala Terengganu

## Rujukan
https://sesma.edu.my/

## Pautan luar
* Senarai Nama Semua Sekolah Menengah di Negeri Terengganu (Sejumlah 151 buah) - as at 31 December 2017
* Laman Web SESMA
* Laman Facebook informal